UPA ทุ่ม 80.85 ลบ. ลงทุน “น้ำประปาแสนดินสปป.ลาว” หนุนผลงานเทิร์นอะราวด์
UPA ทุ่ม 80.85 ลบ. ลงทุนโครงการน้ำประปาแสนดินในสปป.ลาว รับรู้รายได้ทันที เผยอยู่ระหว่างเจรจาซื้อหุ้นโซลาร์ฟาร์มในเวียดนาม 50 MW มั่นใจหนุนผลงานเทิร์นอะราวด์
UPA ทุ่ม 80.85 ลบ. ลงทุนโครงการน้ำประปาแสนดินในสปป.ลาว รับรู้รายได้ทันที เผยอยู่ระหว่างเจรจาซื้อหุ้นโซลาร์ฟาร์มในเวียดนาม 50 MW มั่นใจหนุนผลงานเทิร์นอะราวด์
4 พ.ย. 2562

นายวิชญ์ สุวรรณศรี  รักษาการประธานเจ้าหน้าที่บริหาร บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA เปิดเผยว่า ทางบริษัทฯ พร้อมลงนามในสัญญาซื้อขายหุ้นในโครงการผลิตน้ำประปาในสาธารณรัฐประชาธิปไตยประชาชนลาว (สปป.ลาว)เป็นที่เรียบร้อย  ซึ่งบริษัทฯได้ลงทุนผ่าน บริษัท  เอไอดีซี  วอเตอร์ โฮดิ้ง (สิงคโปร์ ) พีทีอี แอลทีดี ( AWH ) ซึ่งจะเป็นผู้ถือหุ้น 60% ของบริษัท เอเชีย วอเตอร์ จำกัด ผู้เดียว ( AWS ) ผู้ดำเนินโครงการผลิตน้ำประปาแสนดิน จากการรับโอนโครงการน้ำประปาจากบริษัท เอเชีย ลงทุน พัฒนา และก่อสร้าง จำกัด ผู้เดียว (AIDC) ซึ่ง UPA จะซื้อหุ้นของ AWH ในจำนวน 30% คิดเป็นจำนวน 2,160,300 หุ้น มูลค่าการลงทุนรวม 80.85 ล้านบาท จาก AIDC ส่งผลให้ UPA เป็นผู้ถือหุ้นทางอ้อมใน AWS 18%
สำหรับโครงการดังกล่าว ตั้งอยู่ที่นครหลวงเวียงจันทน์ ได้เริ่มผลิตน้ำประปาในเชิงพาณิชย์แล้วเมื่อเดือน มิ.ย.2562 เพื่อจำหน่ายให้กับน้ำประปานครหลวงของลาว มีระยะเวลาสัมปทาน 50 ปี กำลังการผลิตรวม 48,000 ลูกบาศก์เมตร (ลบ.ม.)/วัน
“ถือเป็นจุดเริ่มต้นที่ดีของการทำธุรกิจใหม่ของ UPA  เพราะโครงการน้ำประปาดังกล่าว เปิดดำเนินการเชิงพาณิชย์แล้ว สามารถรับรู้รายได้ทันที สนับสนุนการสร้างรายได้ที่เกิดขึ้นประจำ เพราะจะเก็บเกี่ยวตามอายุสัมปทาน อีกทั้งยังเป็นไปตามแผนงานของบริษัทฯจะขยายการลงทุนไปด้านอื่นนอกเหนือธุรกิจด้านพลังงาน และด้านอสังหาฯ ที่มีอยู่ในมือ”
ทั้งนี้ในช่วงที่ผ่านมา UPA ยังคงมองหาโอกาสในการลงทุนด้านพลังงานทางเลือกใหม่เพิ่มเติม โดยเฉพาะประเทศเพื่อนบ้านในกลุ่ม CLMV ซึ่งปัจจุบันอยู่ระหว่างการเจรจาลงนามซื้อหุ้น โรงไฟฟ้าพลังงานแสงอาทิตย์ (โซลาร์) 1 โครงการ  ซึ่งเป็นโครงการโซลาร์ฟาร์มในประเทศเวียดนาม กำลังการผลิต 50 เมกะวัตต์ โดยเบื้องต้นจะเป็นในลักษณะการร่วมลงทุน  ซึ่งจะสนับสนุนการเติบโต  และทำให้ผลประกอบการกลับมาเทิร์นอะราวด์ได้เป็นอย่างดี